Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΑΝΔΟΡΡΑΣ όσον αφορά την επέκταση του κοινού δικτύου επικοινωνιών/κοινής διεπαφής των συστημάτων (CCN/CSI) - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συμφωνία με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας, η οποία υπογράφηκε στο Λουξεμβούργο στις 28 Ιουνίου 1990 [1], εγκαθίδρυσε τελωνειακή ένωση μεταξύ των δύο αυτών εδαφών όσον αφορά τα προϊόντα που υπάγονται στα κεφάλαια 25 έως 97 του εναρμονισμένου συστήματος.

[1] ΕΕ L 374 της 31/12/1990, σ. 14

2. Το άρθρο 7 της συμφωνίας προβλέπει ότι το Πριγκιπάτο της Ανδόρρας θεσπίζει τις νομοθετικές, κανονιστικές και διοικητικές διατάξεις που εφαρμόζονται επί τελωνειακών θεμάτων στην Κοινότητα και απαιτούνται για την εύρυθμη λειτουργία των μηχανισμών της τελωνειακής ένωσης, και ότι οι εν λόγω διατάξεις είναι εκείνες που ισχύουν εκάστοτε στην Κοινότητα.

3. Η απόφαση αριθ. 1/2003 της μικτής επιτροπής ΕΚ-Ανδόρρας, της 3ης Σεπτεμβρίου 2003 [2], προβλέπει επίσης την εφαρμογή από το Πριγκιπάτο της Ανδόρρας, για τα προαναφερθέντα προϊόντα και με την επιφύλαξη των ειδικών διατάξεων της απόφασης, των κοινοτικών διατάξεων σχετικά με την κοινοτική διαμετακόμιση που προβλέπονται από τους κανονισμούς (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα [3] και αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 [4].

[2] ΕΕ L 253 της 07/10/2003. σ. 3

[3] ΕΕ L 302 της 19/10/1992, σ. 1

[4] ΕΕ L 253 της 11/10/1993. σ. 1

4. Δυνάμει του κανονισμού (ΕΚ) αριθ. 993/2001 [5] της 4ης Μαΐου 2001, για την τροποποίηση του κανονισμού (ΕΟΚ) αριθ. 2787/2000, το άρθρο 367 των διατάξεων εφαρμογής του κοινοτικού τελωνειακού κώδικα προβλέπει την χρήση για τον σκοπό αυτό τεχνολογιών πληροφοριών και δικτύων υπολογιστών.

[5] ΕΕ L 141 της 28/05/2001, σ. 1

5. Η χρήση τεχνικών του είδους αυτού, μεταξύ των οποίων και το Νέο Μηχανογραφημένο Σύστημα Διαμετακόμισης (ΝΜΣΔ), προϋποθέτει τη χρήση του κοινού δικτύου επικοινωνιών/κοινής διεπαφής των συστημάτων (CCN/CSI) το οποίο εφαρμόζει και διαχειρίζεται η Κοινότητα. Είναι συνεπώς απαραίτητο να επιτρέψει η Κοινότητα την επέκταση του δικτύου αυτού στην Ανδόρρα προκειμένου να καταστεί δυνατή η εφαρμογή των διατάξεων της συμφωνίας για την εγκαθίδρυση της τελωνειακής ένωσης ΕΚ-Ανδόρρας.

6. Δεδομένου ότι το κόστος για τη χρήση του δικτύου αυτού από την Ανδόρρα δεν μπορεί να επιβαρύνει τον κοινοτικό προϋπολογισμό, θα πρέπει επίσης να προβλεφθούν οι πρακτικές λεπτομέρειες για την επέκταση αυτή και οι αμοιβαίες δεσμεύσεις της Κοινότητας και της Ανδόρρας για τον σκοπό αυτό.

7. Προτείνεται στο Συμβούλιο να υιοθετήσει για τον σκοπό αυτό κοινή θέση για την έγκριση της απόφασης της μικτής επιτροπής ΕΚ-Aνδόρρας, βάσει του κειμένου του παραρτήματος.

Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΑΝΔΟΡΡΑΣ όσον αφορά την επέκταση του κοινού δικτύου επικοινωνιών/κοινής διεπαφής των συστημάτων (CCN/CSI)

Η ΜΙΚΤΗ ΕΠΙΤΡΟΠΗ ΕΚ-ANΔΟΡΡΑΣ,

Έχοντας υπόψη:

τη συμφωνία με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας, η οποία υπογράφηκε στο Λουξεμβούργο στις 28 Ιουνίου 1990 και ιδίως τα άρθρα 7 και 17 παράγραφος 8,

την απόφαση αριθ. 1/2003 της μικτής επιτροπής ΕΚ-Aνδόρας της 3ης Σεπτεμβρίου 2003 όσον αφορά τις νομοθετικές, κανονιστικές και διοικητικές διατάξεις που είναι απαραίτητες για την εύρυθμη λειτουργία της τελωνειακής ένωσης (2003/692/ΕΚ),

Εκτιμώντας τα εξής:

(1) Η κοινοτική νομοθεσία που εφαρμόζει το Πριγκιπάτο της Ανδόρρας προβλέπει, για τους σκοπούς της εφαρμογής ορισμένων από τις διατάξεις αυτές, ιδίως εκείνων που αφορούν την κοινοτική διαμετακόμιση, τη χρησιμοποίηση τεχνολογιών πληροφοριών και δικτύων ηλεκτρονικών υπολογιστών.

(2) Η χρησιμοποίηση τεχνολογιών του είδους αυτού, μεταξύ των οποίων και το Νέο Μηχανογραφημένο Σύστημα Διαμετακόμισης (NSTI), προϋποθέτει την χρήση του κοινού δικτύου επικοινωνιών/κοινής διεπαφής των συστημάτων (CCN/CSI) το οποίο έχει δημιουργήσει η Κοινότητα.

(3) Η Κοινότητα θα πρέπει να επιτρέψει την επέκταση του δικτύου αυτού στην Ανδόρρα έτσι ώστε να καταστεί δυνατή η εφαρμογή των διατάξεων της συμφωνίας για την εγκαθίδρυση της τελωνειακής ένωσης ΕΚ-Aνδόρρας.

(4) Θα πρέπει επίσης να προβλεφθούν οι πρακτικές λεπτομέρειες της επέκτασης αυτής και οι αμοιβαίες δεσμεύσεις της Κοινότητας και της Ανδόρρας για τον σκοπό αυτό.

ΑΠΟΦΑΣΙΖΕΙ:

Άρθρο 1

Η Κοινότητα επιτρέπει την επέκταση στο Πριγκιπάτο της Ανδόρρας του κοινού δικτύου επικοινωνιών/κοινής διεπαφής των συστημάτων (CCN/CSI) που έχει δημιουργήσει η Κοινότητα.

Άρθρο 2

1. Τα συμβαλλόμενα μέρη τηρούν τις τεχνικές προδιαγραφές των εγγράφων που απαριθμούνται στο παράρτημα και τα οποία διαβιβάστηκαν στο Πριγκιπάτο της Ανδόρρας, καθώς και κάθε μελλοντική τροποποίησή τους στο πλαίσιο του σχεδίου.

2. Η Επιτροπή των Ευρωπαϊκών Κοινοτήτων (στο εξής «Επιτροπή») διαχειρίζεται και αναπτύσσει το σύστημα σύμφωνα με τις κατευθυντήριες γραμμές που επεξεργάζεται η επιτροπή τελωνειακής πολιτικής - ομάδα εργασίας «πληροφορική» - τεχνική υποομάδα CCN/CSI (CPC-CWP-CCN/CSI), και για την Ανδόρρα.

3. Τα συμβαλλόμενα μέρη τηρούν τους κανόνες για τη γενική πολιτική ασφάλειας, οι οποίοι έχουν θεσπιστεί και αποφασιστεί στο πλαίσιο του σχεδίου.

4. Όπως και τα κράτη μέλη της Ευρωπαϊκής Ένωσης, το Πριγκιπάτο της Ανδόρρας τηρείται ενήμερο για τη γενική εξέλιξη και τα κυριότερα στοιχεία της ανάπτυξης του CCN/CSI, τα οποία είναι δυνατόν να έχουν επιπτώσεις στις δαπάνες τους.

Άρθρο 3

1. Η Επιτροπή ενημερώνει τις αρχές του Πριγκιπάτου της Ανδόρρας σχετικά με τους φορείς παροχής υπηρεσιών στους οποίους πρέπει να απευθυνθούν για τις απαιτούμενες υπηρεσίες εγκατάστασης και τεχνικής υποστήριξης του συστήματος CCN/CSI.

2. Οι αρχές του Πριγκιπάτου της Ανδόρρας λαμβάνουν τα απαιτούμενα μέτρα προκειμένου να συμμορφωθούν με τις οδηγίες της Επιτροπής σε περίπτωση αλλαγής φορέων παροχής υπηρεσιών στο πλαίσιο του σχεδίου.

3. Μετά την επέκταση του δικτύου και τη σύναψη των συμβάσεων για την παροχή στο Πριγκιπάτο της Ανδόρρας των υπηρεσιών που συνδέονται με το CCN/CSI, το κόστος χρήσης του δικτύου αυτού βαρύνει την Ανδόρρα.

Η παρούσα απόφαση αρχίζει να ισχύει την

(Τόπος), (Ημερομηνία)

Για τη μικτή επιτροπή ΕΚ-Aνδόρας

Ο Πρόεδρος

ΠΑΡΑΡΤΗΜΑ

Κατάλογος των τεχνικών εγγράφων (διαθέσιμα μόνο στην αγγλική γλώσσα)

- CCN/CSI System Overview - Ref: CCN/CSI-OVW-GEN-01-MARB

- CCN/CSI Gateway Management Procedures - Ref: CCN/CSIMPRGW01MABX

- Check-list for CCN Gateways Installation - Ref: CCN/CSIDEPCHKxx-ATOR

>???? ?I????>